Hei, denne artikkelen er over ett år gammel og kan inneholde utdatert informasjon

De ansatte på NAV servicesenter i Vika i Mo i Rana ble møtt av en tre etasjer høy og nokså forseggjort penis, som noen hadde malt på veggen ved inngangen til servicesenteret.

Seksjonsleder Ståle Klubnes er ikke begeistret.

- Det er rett og slett utrivelig å finne en tegning på veggen. Jeg tror denne veggen er valgt fordi den er så synlig, sier Klubnes til Rana Blad.

Veggen er synlig fra hovedveien inn mot Mo i Rana, og flere har dermed kunnet beskue det potente portrettet i dag.

Klubnes tror ikke penisgrafittien er noe angrep fra noen som føler seg dårlig behandlet av NAV.

- Jeg velger å tro at dette ikke er noens angrep på oss. Vi ved NAV servicesenter er en støttefunksjon i forhold til alle NAV-kontorene i landet, sier Klubnes til Rana Blad.

Ordfører i Rana kommune Geir Waage (Ap) mener penisen er en sak for politiet.

- Jeg synes ikke noe om herværk, og håper at politiet ser på saken, sier Waage til Dagbladet.

Helgeland politidistrikt kjenner ikke til episoden, opplyser operasjonsleder Egil Pettersen til Dagbladet.



